Skool in rou ná geliefde onnie by skool inmekaarsakOllie Ollewagen (Foto: Facebook/ KHS Klersdorp) ’n Ervare onderwyser is Saterdagoggend by die Hoërskool Klerksdorp in Noordwes aan ’n hartaanval oorlede. Mmaphefo Matsemela, provinsiale LUR van onderwys, sê in ’n verklaring hy het met skok verneem van Ollie Ollewagen (63) se onverwagse dood. Volgens Matsemela het leerders en personeel vroegoggend by die skool bymekaargekom om saam te vertrek na ’n sportbyeenkoms in Vereeniging waaraan leerders sou deelneem. Ollewagen het omstreeks 05:30 in die parkeerterrein van die skool stilgehou waarna hy uit sy motor geklim en skielik inmekaargesak het. Luidens die verklaring het ander personeel Ollewagen te hulp gesnel. Sy familie en ’n ambulans is na die skool ontbied, maar Ollewagen is met paramedici se aankoms op die toneel dood verklaar. Leerders het ten tyde van sy dood reeds met ’n bus vertrek en nie die voorval aanskou nie. Jappie van Rooyen, waarnemende skoolhoof, sê Ollewagen het meer as 40 jaar lank skoolgehou en was die hoof van rugby en hokkie by die skool. Hy het ten tyde van sy dood lewensoriëntering by die skool gegee. “Hy sal altyd onthou word vir sy rustigheid, sagmoedigheid en grappies. Sy fyn sin vir humor sal ons altyd mis. Dit was vir ons ’n voorreg om hom te ken en sy heengaan laat ’n enorme leemte,” het die skool Saterdag op Facebook geskryf. Matsemela het sy meegevoel met Ollewagen se familie en die skoolgemeenskap betuig. “’n Nasie sonder onderwysers is ’n gedoemde nasie. My hart is gebreek om so ’n hardwerkende en toegewyde onderwyser te verloor, want hy het verlede jaar 126 onderskeidings in die vak lewensoriëntering behaal,” het die LUR gesê. Ollewagen word oorleef deur ’n vrou en kinders.